ΚΑΝΟΝΙΣΜΟΣ (ΕΚ) αριθ. 2473/1999 ΤΟΥ ΣΥΜΒΟΥΛΙΟΥ της 22ας Νοεμβρίου 1999 για την τροποποίηση του κανονισμού (ΕΚ) αριθ. 61/1999 για την κατανομή, για το 1999, των ποσοστώσεων αλιευμάτων μεταξύ των κρατών μελών για τα σκάφη που αλιεύουν στα ύδατα της Λιθουανίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 3760/92 του Συμβουλίου, της 20ής Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια(1), και ιδίως το άρθρο 8 παράγραφος 4, την πρόταση της Επιτροπής, Εκτιμώντας τα ακόλουθα: (1) με τον κανονισμό (ΕΚ) αριθ. 61/1999(2) κατανέμονται, για το 1999, οι ποσοστώσεις αλιευμάτων μεταξύ των κρατών μελών για τα σκάφη που αλιεύουν στα ύδατα της Λιθουανίας· (2) σύμφωνα με τη διαδικασία που προβλέπεται στη συμφωνία αλιείας μεταξύ της Ευρωπαϊκής Κοινότητας και της Δημοκρατίας της Λιθουανίας(3), και ιδίως τα άρθρα 3 και 6, η Κοινότητα και η Λιθουανία προέβησαν σε περαιτέρω διαβουλεύσεις για το θέμα των αμοιβαίων αλιευτικών δικαιωμάτων τους το 1999 και τη διαχείριση των κοινών ζώντων πόρων· (3) οι διαβουλεύσεις αυτές κατέληξαν σε συμφωνία για τη μεταφορά συμπληρωματικής ποσόστωσης 5000 τόνων παπαλίνας από τη Λιθουανία στην Κοινότητα· (4) για να εξασφαλισθεί αποτελεσματική διαχείριση των διαθέσιμων αλιευμάτων στα ύδατα της Λιθουανίας, η συμπληρωματική ποσόστωση θα πρέπει να κατανεμηθεί μεταξύ των κρατών μελών σύμφωνα με το άρθρο 8 του κανονισμού (ΕΟΚ) αριθ. 3760/92· (5) ο κανονισμός (ΕΚ) αριθ. 61/1999 θα πρέπει να τροποποιηθεί αναλόγως· (6) προκειμένου να εξασφαλισθούν οι πόροι ζωής των αλιέων της Κοινότητας, είναι σημαντικό να αρχίσουν οι σχετικές αλιευτικές δραστηριότητες το συντομότερο δυνατόν εντός του 1999· λόγω του επείγοντος του θέματος είναι, ως εκ τούτου, επιβεβλημένο να προβλεφθεί παρέκκλιση από τον κανόνα των έξι εβδομάδων που ορίζεται στην παράγραφο Ι.3 του προσαρτημένου στη συνθήκη του Άμστερνταμ πρωτοκόλλου σχετικά με το ρόλο των εθνικών κοινοβουλίων στην Ευρωπαϊκή Ένωση, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο παράρτημα του κανονισμού (ΕΚ) αριθ. 61/1999, η κατανομή που αφορά την παπαλίνα αντικαθίσταται από εκείνη που αναφέρεται στο παράρτημα του παρόντος κανονισμού. Άρθρο 2 Η χρηματοδοτική εισφορά για τη συμπληρωματική ποσόστωση παπαλίνας που προβλέπεται στο άρθρο 4 της συμφωνίας αλιείας μεταξύ της Ευρωπαϊκής Κοινότητας και της Δημοκρατίας της Λιθουανίας θεσπίζεται σε 62500 ευρώ, που καταβάλλονται σε λογαριασμό που ορίζεται από τη Λιθουανία. Άρθρο 2 Ο παρών κανονισμός τίθεται σε ισχύ την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 22 Νοεμβρίου 1999.

[Source: multi_eurlex | Tokens: 2493]